Hrvatski sabor
20040708

Gospodine predsjedniče, kolegice i kolege. Mi naravno pozdravljamo Prijedlog ovoga Zakona o zemljišnim knjigama, odnosno izmjene i dopune jer mislimo da je doista važno u ovoj velikoj zgradi koju zovemo hrvatsko pravosuđe, ne samo praviti reda nego doslovce pažljivo učiniti sve da se od fundamenta pa tamo negdje do krova načine oni postupci i povuku oni koraci koji će doista napraviti da se hrvatsko pravosuđe takvim može zvati. U tom smislu su zemljišne knjige koliko god to zvuči suho, pomalo dosadno, zapravo u toj rubrici u takvome režimu da stvaraju bitni fundament za uspješno funkcioniranje ukupno pravosudne zgrade iz više razloga. Jedan od tih razloga je sigurnost vlasništva, vladavina prava, a ne nasuprot tomu voluntarizam. To je na kraju krajeva naprosto pitanje jednakosti pred zakonom svih nas, a ne onoga što bi Orvel rekao da neki mogu biti jednakiji pred tim zakonom od drugih. Ali postoji i sljedeća okolnost koja je naličje prve.